MT Il-Ġurnal Uffiċjali tal-Unjoni Ewropea C 424/27

Opinjoni tal-Kumitat Ekonomiku u Soċjali Ewropew dwar il-“Proposta għal Regolament tal-Parlament Ewropew u tal-Kunsill dwar netwerk Ewropew tas Servizzi tal-Impjieg, l-aċċess tal-ħaddiema għas-servizzi tal-mobilità u l-integrazzjoni ulterjuri tas-swieq tax-xogħol”

COM(2014) 6 final — 2014/0002 (COD)

2014/C 424/04

Relatur : is-Sinjura Drbalová Korelatur : is-Sur Pariza Castaños

Nhar it-3 ta' Frar 2014 u nhar is-6 ta' Frar 2014, il-Parlament Ewropew u l-Kunsill rispettivament iddeċidew, b'konformità mal-Artikolu 304 tat-Trattat dwar il-Funzjonament tal-Unjoni Ewropea, li jikkonsultaw lill-Kumitat Ekonomiku u Soċjali Ewropew dwar

il-Proposta għal Regolament tal-Parlament Ewropew u tal-Kunsill dwar netwerk Ewropew tas-Servizzi tal-Impjieg, l-aċċess tal-ħaddiema għas-servizzi tal-mobilità u l-integrazzjoni ulterjuri tas-swieq tax-xogħol

COM(2014) 6 final – 2014/0002 (COD).

Is-Sezzjoni Speċjalizzata għax-Xogħol, l-Affarijiet Soċjali u ċ-Ċittadinanza, inkarigata sabiex tipprepara l-ħidma tal-Kumitat dwar is-suġġett, adottat l-Opinjoni tagħha nhar it-13 ta' Mejju 2014.

Matul l-499 sessjoni plenarja tiegħu li saret fl-4 u l-5 ta' Ġunju 2014 (seduta tal-4 ta' Ġunju), il-Kumitat Ekonomiku u Soċjali Ewropew adotta din l-Opinjoni b'116-il vot favur u astensjoni waħda (1).

1. Konklużjonijiet u rakkomandazzjonijiet

1.1 Il-KESE jappoġġja l-proposta tal-Kummissjoni biex tissostitwixxi r-Regolament 492/2011 u d-Deċiżjoni ta' Implimentazzjoni 2012/733/UE bi strument uniku li jżid it-trasparenza, jagħmel possibbli t-tlaqqigħ awtomatiku effettiv, jiddefinixxi s-servizzi ta' appoġġ, jintroduċi sistema għat-tqassim tal-informazzjoni dwar in-nuqqas u l-eċċess ta' ħaddiema, u jopera abbażi tan-nondiskriminazzjoni u t-trattament indaqs.

1.2 Il-KESE jirrakkomanda li l-KE tiddefinixxi l-mobilità ġusta taħt l-Artikolu 2 Definizzjonijiet fid-dawl ta' tendenzi ġodda fil-mobililtà u l-bżonn ikbar għal mobilità ġusta. Din id-definizzjoni għandha tkun bilanċjata. Bħala bażi l-KE tista' tuża l-kliem li jeżisti diġà fit-Taqsima 2 tar-Regolament 492/2011, u fl-istess ħin tesprimi l-ħsieb tagħha li tiżgura appoġġ sħiħ għall-persuni li jixtiequ jeżerċitaw id-dritt tagħhom li jaħdmu fi Stati Membri oħra abbażi ta' għażla informata.

1.3 Il-KESE jifhem l-intenzjoni tal-Kummissjoni li tipprovdi kważi provvista kompluta ta' postijiet fil-portal tal-EURES billi testendi l-prinċipju tat-trasparenza għall-organizzazzjonijiet apparti mis-Servizz Pubbliku tal-Impjiegi (PES) permezz tal-parteċipazzjoni voluntarja tal-imsieħba tal-EURES fin-netwerk tal-EURES abbażi ta' kriterji minimi komuni. L-ebda kriterju stabbilit mill-Istati Membri lil hinn minn dan il-minimu m'għandu jkun diskriminatorju. Madankollu, iqis li hemm ir-riskji jekk ma jiġix żgurat li l-fornituri tas-servizzi privati jkollhom jilħqu l-istess standards ta' kwalità bħas-servizzi pubbliċi tal-impjiegi. Fi kwalunkwe każ l-Istati Membri jistgħu jintroduċu kriterji addizzjonali ma' dawk stabbiliti fl-Anness jekk ikun hemm bżonn, għalkemm dawn bl-ebda mod m'għandhom ikunu diskriminatorji. Il-fornituri privati parteċipanti bl-ebda mod m'għandhom jitħalles joffru s-servizzi tagħhom bi ħlas.

1.4 Il-KESE jħeġġeġ lill-Istati Membri biex b'mod sistematiku jagħmlu disponibbli informazzjoni bażika dwar in-netwerk tal-EURES u s-servizzi speċifiċi tiegħu ta' appoġġ, b'mod partikolari għall-ħaddiema transkonfinali u ż-żgħażagħ u biex jikkomunikaw u jippromovu b'mod aħjar is-servizzi tal-EURES.

1.5 Il-KESE jilqa' l-enfasi fuq l-iżvilupp u l-appoġġ ta' kooperazzjoni transkonfinali u l-proposta li jintuża punt uniku ta' servizz għall-komunikazzjoni mal-ħaddiema u l-impjegaturi transkonfinali f'żoni tal-fruntiera. Huwa jirrakkomanda li jissaħħaħ ir-rwol tas-sħubijiet tal-EURES-T.

1.6 Il-KESE jappella għal koerenza u sinerġiji mal-politiki tal-UE biex tiġi promossa l-mobilità, b'mod speċjali rigward il-ħolqien ta' netwerk ta' servizzi pubbliċi tal-impjiegi u l-miżuri biex jiġi mħeġġeġ il-moviment ħieles tal-ħaddiema u ċ-ċittadini u l-familji tagħhom fl-UE. Fir-rigward tal-implimentazzjoni tal-Garanzija għaż-Żgħażagħ, il-Kumitat jappoġġja l-estensjoni tal-kamp ta' applikazzjoni tan-netwerk tal-EURES għal dawk il-kategoriji ta' ċittadini li jkunu qed ifittxu apprendistati, traineeships fuq il-post tax-xogħol, jew kull opportunità oħra li tinvolvi kuntratt ta' xogħol sakemm dan ikun b'konformità mal-Artikoli 45 u 46 tat-TFUE. Dan isir sabiex il-ħaddiema jkunu jistgħu jibqgħu fi Stat Membru għal skop ta' impjieg b'konformità mad-dispożizzjonijiet li jirregolaw l-impjieg ta' ċittadini ta' dak l-Istat Membru stabbiliti minn liġi, regolamenti jew azzjoni amministrattiva.

1.7 Il-KESE jtenni wkoll li, fid-dawl tal-mandat estiż tal-EURES u r-rwoli l-ġodda fis-servizzi ta' appoġġ, l-Uffiċċji Nazzjonali għall-Koordinazzjoni għandu jkollhom biżżejjed persunal u riżorsi oħra biex iwettqu x-xogħol, inkluż skemi ta' taħriġ tajbin għall-istaff.

1.8 Il-KESE jappella lill-Istati Membri biex jagħmlu użu mill-appoġġ tekniku tal-Kummissjoni u biex jirrispettaw l-iskadenzi biex jitwaqqaf inventarju inizjali tas-sistemi ta' klassifikazzjoni nazzjonali tagħhom. B'hekk ikun possibbli li jsir tqabbil komparattiv tad-data kollha ta' klassifika mal-Klassifikazzjoni Ewropea ta’ Ħiliet, Kompetenzi, Kwalifiki u Impjiegi (ESCO).

1.9 Il-KESE jilqa' l-fatt li s-sistema l-ġdida ta' finanzjament m'għandhiex thedded ir-rwol tas-sħubijiet transkonfinali tal-EURES, u jemmen li dawn għandhom ikomplu jiġu appoġġjati permezz ta' attivitajiet pan-Ewropej, bil-possibbiltà li jiġu komplementati mir-riżorsi nazzjonali jew mill-FSE.

1.10 Fir-rigward tal-ġbir tad-data u l-indikaturi, il-KESE josserva li hemm bżonn ta' sensittività fil-mod kif ir-regolament jistabbilixxi d-drittijiet u l-obbligi tal-Istati Membri b'rabta mat-trasferiment tal-informazzjoni u l-istatistika dwar, pereżempju, ħaddiema mobbli fejn m'hemm l-ebda sistema disponibbli għall-monitoraġġ ta' xi indikaturi. Il-Kumitat jipproponi li l-indikaturi kwantitattivi jiġu komplementati minn indikaturi kwalitattivi.

1.11 Il-KESE jiġbed l-attenzjoni għar-rwol kruċjali tal-imsieħba soċjali fil-livelli kollha bħala partijiet interessati ewlenin fis-suq tax-xogħol. Huwa jappella biex dawn isiru msieħba sħaħ, bi rwoli li jħaddnu l-konsulenza u l-għajnuna għall-intrapriżi u l-ħaddiema u informazzjoni dwar kwistjonijiet tal-kumpaniji u l-kundizzjonijiet tax-xogħol. L-Istati Membri għandhom joħolqu sistemi li jippermettu lill-imsieħba soċjali jieħdu sehem b'mod effettiv fl-uffiċċji nazzjonali għall-koordinazzjoni, b'kunsiderazzjoni tal-prattiki u s-sistemi leġislattivi nazzjonali.

1.12 Il-KESE jappella lill-Kummissjoni biex tippreżenta pakkett leġislattiv adegwat biex tittejjeb il-koordinazzjoni tas-sistemi tas-sigurtà soċjali u r-rikonoxximent u t-trasferiment tad-drittijiet akkwistati mill-impjegati.

1.13 Fir-rigward tal-protezzjoni tad-data l-KESE jirrakkomanda li l-KE tikkunsidra r-rakkomandazzjonjijet tal-Opinjoni tal-Kontrollur Ewropew għall-Protezzjoni tad-Data (KEPD) tat-3 ta' April 2014.

2. Introduzzjoni

2.1 L-ekonomija tal-UE reġgħet qabdet it-triq lejn it-tkabbir, b'livelli ta' qgħad relattivament stabbli minn nofs l-2013 'l hawn (1). Il-qgħad fit-tul għadu qed jiżdied minħabba l-persistenza tal-kriżi. Il-qgħad fost iż-żgħażagħ jinsab f'livelli allarmanti u l-faqar fost il-parti tal-popolazzjoni li qed taħdem qed jiżdied ukoll (2).

2.2 Is-sitwazzjoni teħtieġ b'mod urġenti l-implimentazzjoni tal-miżuri u l-istrumenti kollha biex tingħata spinta lill-ftuħ u d-dinamiżmu tas-swieq tax-xogħol tal-Ewropa, biex ikun hemm tlaqqigħ aħjar bejn il-provvista u d-domanda u biex tiżdied il-mobilità tax-xogħol fl-UE. Jekk tiżdied il-mobilità fi ħdan l-UE jiżdiedu l-opportunitajiet tal-impjieg għall-ħaddiema u tgħin lil min iħaddem biex jimla l-postijiet vakanti b'mod aħjar u iktar malajr (3).

2.3 Fl-Aġenda għall-ħiliet ġodda u l-impjiegi (4), il-Kummissjoni ħadet l-impenn li tirriforma n-netwerk tal-EURES biex ittejjeb il-kapaċità tiegħu għat-tlaqqigħ u l-kollokament għas-servizz tal-Istrateġija Ewropea għall-Impjiegi (inkluż l-inizjattiva “L-ewwel impjieg EURES tiegħek”).

2.4 L-impenn tal-aġġornament tal-EURES deher ukoll fir-Rapport dwar iċ-Ċittadinanza tal-UE (5) u jinseġ ma' inizjattivi oħra tal-Kummissjoni għall-appoġġ tal-moviment ħieles tal-ħaddiema fl-UE (6), mal-ħolqien ta' Netwerk Ewropew tas-Servizzi Pubbliċi tal-Impjieg (PES) (7), mal-implimentazzjoni ta' pakkett ta' miżuri tal-impjieg (8), u mal-istrumenti kollha biex iż-żgħażagħ jibdew jaħdmu (9).

2.5 Għall-KESE, il-moviment ħieles tal-ħaddiema abbażi tan-nondiskriminazzjoni u t-trattament indaqs (10) u t-tneħħija tal-ostakli li fadal għall-mobilità (11) jibqgħu waħda mill-prijoritajiet tal-UE. F'għadd tar-rakkomandazzjonijiet tiegħu huwa appella biex il-EURES (12) isir strument ġenwin għat-tlaqqigħ tal-provvista mad-domanda fis-suq tax-xogħol Ewropew.

3. Il-kontenut essenzjali tal-proposta

3.1 In-netwerk tal-EURES għadda minn xi bidliet wara li l-Kummissjoni ħadet deċiżjoni (13) fuq inizjattiva proprja fl-2012. Madankollu, il-Kapitolu II tar-Regolament 492/2011, li jikkostitwixxi l-qafas regolatorju Ewropew għall-approvazzjoni u l-iskambju tal-informazzjoni bejn l-Istati Membri dwar il-mobilità tax-xogħol fl-UE, bilkemm ġie emendat mill-1992 'l hawn. Fir-rigward tar-Regolament li għadu kif ġie propost, il-Karta dwar il-EURES ser tiġi riveduta (14).

3.2 Il-forom ġodda ta' mobilità u bidliet fit-teknoloġiji għal-qsim tad-data dwar il-postijiet vakanti, flimkien mal-użu ta' ħafna mezzi ta' reklutaġġ varjati mill-persuni li qed ifittxu impjieg u l-impjegaturi, ir-rwol dejjem ikbar tas-sensara fis-suq tax-xogħol, iżda anke l-għadd dejjem ikbar ta' ħaddiema determinati li jaħdmu barra pajjiżhom: dan kollu jeħtieġ riforma urġenti u komprensiva ta' kif jaħdem il-EURES.

3.3 L-iktar għażla adatta biex jinkisbu malajr l-għanijiet u jiġu eliminati n-nuqqasijiet identifikati hi li jiddaħħal regolament ġdid u jinħoloq strument separat. L-intenzjoni hi li l-EURES isir strument ġenwin għall-kollokament u r-reklutaġġ tal-ħaddiema abbażi tan-nondiskriminazzjoni u t-trattament ugwali. Ftit ftit in-netwerk ser jespandi biex jinkludi l-apprendistati u t-traineeships (il-proġett pilota "L-Ewwel Impjieg EURES tiegħek).

3.4 Qabel ma adottat id-Deċiżjoni tal-2012, u abbażi tal-valutazzjoni mwettqa mill-EURES fl-2010 (15), il-Kummissjoni wettqet eżerċizzju ta' konsultazzjoni dwar in-nuqqasijiet attwali u triq potenzjali li n-netwerk jista' jieħu fil-futur. Il-Kumitat Konsultattiv dwar il-Moviment Ħieles tal-Ħaddiema, li kellu jaqdu rwol iktar attiv fil-proċess, ġie kkonsultat dwar il-proposta.

3.5 Il-valutazzjoni nnotat għadd ta' nuqqasijiet fundamentali fil-EURES. L-iktar sinifikanti fosthom kienu: 1) ġabra mhux kompluta ta' postijiet vakanti u CVs aċċessibbli fil-livell tal-UE għall-Istati Membri kollha; 2) kapaċità limitata ta' tlaqqigħ għall-portal tal-EURES; 3) aċċess żbilanċjat għas-servizzi tal-EURES madwar l-UE; 4) disponibbiltà limitata għall-għajnuna fit-tlaqqigħ, ir-reklutaġġ u l-kollokament għal min qed ifittex ix-xogħol u l-impjegaturi u 5) l-ineffiċjenza fl-iskambju ta' informazzjoni bejn l-Istati Membri dwar in-nuqqas u l-eċċess ta' ħaddiema.

3.6 Il-EURES ma jistax jibqa' jaħdem kif inhu. L-Istati Membri kollha appoġġjaw l-idea li jingħata direzzjoni ġdida u li jiddaħħlu ċiklu ta' programmazzjoni u indikaturi komuni dwar l-attivitajiet tal-EURES bil-għan li tiżdied it-trasparenza dwar il-prestazzjoni, jittejjeb l-iskambju tal-informazzjoni u tittejjeb il-koordinazzjoni operattiva.

3.7 Informazzjoni bażika dwar in-netwerk tal-EURES għandha tkun disponibbli madwar l-Unjoni għal kwalunkwe persuna li qed tfittex ix-xogħol jew impjegatur li qed ifittxu servizzi ta' klijent għar-reklutaġġ. Dawn għandhom jiġu offruti aċċess għan-netwerk tal-EURES u l-operazzjonijiet tan-netwerk għandhom jiġu appoġġjati permezz ta' skambju ta' informazzjoni dwar in-nuqqas u l-eċċess ta' ħaddiema fil-livell nazzjonali.

3.8 L-għan tal-proposta hu li tintlaħaq sitwazzjoni fejn il-portal tal-EURES ikollu provvista kważi sħiħa ta' postijiet vakanti, fejn il-persuni madwar l-Ewropa li qed ifittxu x-xogħol ikollhom aċċess immedjat għall-istess postijiet vakanti. Fl-istess ħin, ser ikun hemm ġabra sħiħa ta' CVs disponibbli li kull impjegatur reġistrat ikun jista' jirrekluta minnha.

3.9 Ser ikun importanti li jiġi żgurat li l-portal tal-EURES ikun kapaċi jagħmel tlaqqigħ awtomatiku sod bejn il-postijiet vakanti u s-CVs fl-Istati Membri kollha, bi traduzzjonijiet fil-lingwi kollha u fehim tal-ħiliet, kompetenzi, kwalifiki u okkupazzjonijiet akkwistati fil-livell nazzjonali u settorjali.

3.10 Kull ħidma li l-Kummissjoni twettaq għan-netwerk tal-EURES li teħtieġ riżorsi umani u/jew finanzjarji taqa' taħt il-kamp ta' applikazzjoni tar-Regolament li jistabbilixxi l-programm għall-Impjieg u l-Innovazzjoni Soċjali (“EaSI”) (16) (għall-perjodu 2014-2020).

4. Kummenti speċifiċi

4.1 Definizzjonijiet

4.1.1 Fid-dawl tat-tendenzi l-ġodda fil-mobilità u l-bżonn ikbar għal mobilità ġusta l-KE għandha tiddefinixxi l-mobilità ġusta b'mod adegwat. Bħala bażi l-KE tista' tuża l-kliem eżistenti fit-Taqsima 2 tar-Regolament 492/2011 u fl-istess ħin tagħmilha ċara li l-mobilità ġusta għandha tinfiehem ukoll li tinkludi d-dritt għall-aċċess u l-benefiċċju tal-offerta sħiħa tal-impjiegi fl-UE.

4.1.2 Il-kunċett tal-mobilità għandu dejjem iqis il-fehmiet u s-sitwazzjoni speċifika ta' kull pajjiż, sabiex jiġi żgurat li t-talent ikun jista' jiċċirkula b'mod effettiv. B'konformità mal-Artikolu 26 tal-Proposta, l-Istati Membri għandhom jiżviluppaw politiki dwar il-mobilità bħala parti integrali mill-politiki tagħhom dwar l-impjieg.

4.2 Trasparenza

4.2.1 Il-KESE jifhem l-intenzjoni tal-Kummissjoni li testendi l-prinċipju tat-trasparenza għal entitajiet oħra iżda jista' jara li hemm ir-riskji jekk is-servizzi pubbliċi tal-impjiegi, l-aġenziji privati tal-impjiegi u organizzazzjonijiet oħra li jipprovdu servizzi tal-impjieg ma jżommux l-istess standards f'termini ta' kwalità (bħal dawk applikati għas-servizzi pubbliċi ta' impjieg). Is-sistema għandha tkun trasparenti u tirrispetta l-prinċipju tat-trattament ugwali għall-organizzazzjonijiet applikanti.

4.2.2 Fl-istess ħin, il-proposta titlob li, min-naħa tagħhom, is-servizzi pubbliċi tal-impjieg u msieħba oħra tal-EURES jiżguraw aċċess aħjar għall-portal tal-EURES lil min qed ifittex l-impjieg fil-portali tagħhom stess. F'xi pajjiżi huwa diffiċli ħafna li wieħed jikkuntattja konsulent tal-EURES. Ħafna minn dawk li qed ifittxu impjieg jiffaċċjaw ukoll għadd ta' ostakli burokratiċi u finanzjarji, b'mod partikolari ż-żgħażagħ.

4.2.3 Barra minn hekk, l-esperjenza riċenti turi li ftit hemm sensibilizzazzjoni dwar in-netwerk tal-EURES u s-servizzi tiegħu f'ħafna pajjiżi, b'mod partikolari fost iż-żgħażagħ. U kien hemm biss terz tal-impjegaturi li kienu semgħu dwar il-EURES qabel ma għamlu kuntatt man-netwerk. L-Istati Membri għandhom jikkomunikaw u jippromovu s-servizzi tal-EURES b'mod aħjar biex jiżguraw li d-deċiżjoni tal-persuni li jaċċettaw impjieg f'pajjiż ieħor tkun ibbażata fuq informazzjoni sħiħa.

4.2.4 Il-Kumitat jilqa' l-estensjoni tan-netwerk tal-EURES għal dawk il-kategoriji ta' ċittadini, b'mod partikolari ż-żgħażagħ, li qed ifittxu apprendistat, traineeship jew kwalunkwe opportunità oħra li tinvolvi kuntratt tal-impjieg b'konformità mal-Artikoli 45 u 46 tat-TFUE, sabiex il-ħaddiema jkunu jistgħu jibqgħu fi Stat Membru għal skop ta' impjieg b'konformità mad-dispożizzjonijiet li jirregolaw l-impjieg ta' ċittadini ta' dak l-Istat Membru stabbiliti minn liġi, regolamenti jew azzjoni amministrattiva.

4.2.5 Il-KESE jilqa' wkoll l-enfasi fuq l-appoġġ għall-kooperazzjoni transkonfinali u l-użu ta' punt uniku ta' servizz għall-komunikazzjoni mal-ħaddiema u min iħaddem fiż-żoni konfini. Huwa jirrakkomanda li jintużaw l-punti ta' kuntatt għall-intrapriżi li huma diġà stabbiliti.

4.2.6 Is-sħubijiet tal-EURES-T, li jlaqqgħu flimkien is-servizzi pubbliċi tal-impjiegi, it-trade unions, l-organizzazzjonijiet reġjonali tal-impjegaturi u, f'xi każijiet, il-gvern lokali jew reġjonali, għandhom jissaħħew u r-rwol tagħhom speċifikat b'mod ċar.

4.2.7 Il-KESE jirrakkomanda li tiġi ċċarata r-relazzjoni bejn in-netwerk tal-EURES u s-SOLVIT, il-portal tal-UE għall-konsulenza u l-informazzjoni dwar is-suq uniku. Dan japplika b'mod partikolari għal dawk id-dispożizzjonijiet (Artikolu 7(4)) dwar l-appoġġ mill-Uffiċċju Nazzjonali għall-Koordinazzjoni f'każ ta' lmenti dwar il-postijiet vakanti u r-reklutaġġ fin-netwerk tal-EURES, kif ukoll kooperazzjoni ma' korpi pubbliċi bħall-ispettorati tax-xogħol.

4.3 Tlaqqigħ awtomatizzat permezz tal-pjattaforma informatika komuni

4.3.1 Għad li l-mekkaniżmu għall-ibbilanċjar tal-provvista u d-domanda huwa diġà mnaqqax fl-Artikolu 13 tar-Regolament 492/2011 (17), bħalissa mhu qed isir l-ebda skambju elettroniku ta' CVs u informazzjoni oħra dwar min qed ifittex xogħol.

4.3.2 Il-KESE jagħraf li l-interoperabilità ma teħtiġx l-armonizzazzjoni tas-sistemi ta' klassifikazzjoni nazzjonali f'dan l-istadju. Madankollu, huwa jappoġġja t-tentattiv tal-Kummissjoni biex l-Istati Membri jwettqu inventarju inizjali tas-sistemi ta' klassifikazzjoni tagħhom. Dan jagħmilha possibbli li jsir tqabbil komparattiv tad-data kollha ta' klassifikazzjoni mal-klassifika Ewropea għall-ħiliet/kompetenzi, kwalifiki u okkupazzjonijiet (ESCO), li ser iservu bħala l-istrumenti għall-iskambju awtomatiku u l-interoperabilità sħiħa bejn l-awtoritajiet nazzjonali.

4.4 Servizzi ta’ appoġġ

4.4.1 In-netwerk tal-EURES għandu jipprovdi pakkett komprensiv ta' servizzi għall-klijenti tiegħu (persuni li qed ifittxu x-xogħol u impjegaturi): sensibilizzazzjoni, indirizzar ta' informazzjoni, introduzzjoni ta' mekkaniżmi biex ir-reġistrazzjoni ssir eħfef, monitoraġġ tas-CVs u l-postijiet vakanti, tlaqqigħ awtomatiku, kollokament ta' impjiegi, għajnuna bir-reklutaġġ, u għoti lill-applikanti ta' dettalji ta' kuntatt ta' organizzazzjonijiet rilevanti, speċjalment it-trade unions, li jistgħu jduru lejhom ladarba jiġu impjegati.

4.4.2 Is-servizzi għall-ħaddiema u għal min iħaddem għandhom ikunu mingħajr ħlas.

4.4.3 Il-KESE jilqa' l-fatt li l-Istati Membri ser ikollhom ikunu iktar sistematiċi fl-iskambju tal-informazzjoni nazzjonali dwar in-nuqqas u l-eċċess ta' ħaddiema u dwar il-politiki f'dal-qasam. Madankollu, dan ir-Regolament ma jkoprix id-deċiżjonijiet dwar politiki bħal dawn.

4.4.4 Il-KESE jqis li huwa importanti li jkun hemm demarkazzjoni ċara tas-setgħat u l-obbligi bejn l-Uffiċċju Ewropew għall-Koordinazzjoni, li l-kompitu tiegħu hu li joħloq qafas koerenti u jipprovdi appoġġ orizzontali, u l-Uffiċċji Nazzjonali għall-Koordinazzjoni, is-servizzi pubbliċi tal-impjieg u l-imsieħba tal-EURES.

4.4.5 Bl-espansjoni tal-kompetenzi tal-EURES, l-Uffiċċji Nazzjonali għall-Koordinazzjoni ser iwettqu sensiela ta' rwoli ġodda u għal dan għandu jkollhom persunal u fondi biżżejjed, inkluż skemi ta' taħriġ tajbin għall-istaff. Il-KE għandha tiżgura li jirċievu assistenza teknika u konsultattiva kemm jista' jkun.

4.4.6 Tkun ħaġa utli jekk l-Uffiċċji Nazzjonali għall-Koordinazzjoni jfasslu programmi ta' ħidma għall-organizzazzjonijiet involuti fil-ħidma tan-netwerk tal-EURES f'pajjiżhom. Dawn il-programmi jkunu jistabbilixxu l-attivitajiet ippjanati, l-istaff u l-fondi totali allokati għall-implimentazzjoni tagħhom u l-mekkaniżmi għall-monitoraġġ u l-valutazzjoni tal-azzjoni ppjanata.

4.5 Protezzjoni tad-data personali

4.5.1 Il-miżuri tar-Regolament iridu jiġu implimentati b'konformita mal-leġislazzjoni tal-Unjoni dwar il-protezzjoni tad-data personali (18). Il-kunsens tal-ħaddiema dwar l-informazzjoni mogħtija lill-portal tal-EURES għandu jkun espliċitu, mhux ambigwu, minn jeddhom, speċifiku u informat.

4.5.2 Il-mira hija li tiġi żgurata kemm a) il-konformità effettiva mar-regoli dwar il-protezzjoni tad-drittijiet fundamentali u l-libertà tal-individwi kif ukoll b) iċ-ċirkulazzjoni ħielsa tad-data personali bejn l-Istati Membri u l-istituzzjonijiet u l-korpi tal-Komunità jew bejn l-istituzzjonijiet u l-korpi tal-Komunità għal għanijiet konnessi mal-eżerċitar tal-kompetenzi rispettivi tagħhom.

4.5.3 Il-KESE jinnota li qed ikomplu għaddejjin il-konsultazzjonijiet mal-Kontrollur Ewropew għall-Protezzjoni tad-Data, ħaġa li tirrifletti r-rwol ġdid u estiż tan-netwerk tal-EURES. Il-KESE jirrakkomanda li l-KE tikkunsidra r-rakkomandazzjonijiet u l-konklużjonijiet tal-Opinjoni tal-KEPD tat-3 ta' April (19)

4.6 Bidliet fil-finanzjament mill-FSE

4.6.1 Il-KESE jilqa' l-fatt li s-sistema l-ġdida ta' finanzjament mhix ser thedded ir-rwol importanti tas-sħubijiet transkonfinali tal-EURES, speċjalment fir-reġjuni esposti, u jemmen li dawn għandhom ikomplu jiġu appoġġjati permezz ta' attivitajiet pan-Ewropej, bil-possibbiltà li jiġu komplementati mir-riżorsi nazzjonali jew mill-FSE.

4.6.2 Rigward l-FSE, dan għandu jistabbilixxi l-prijoritajiet tal-EURES b'mod ċar u jipprovdi appoġġ adatt. Il-proċeduri għall-applikazzjoni u l-għoti tal-għotjiet għandhom jibqgħu koerenti, trasparenti u faċli.

4.7 Ir-rwol tal-imsieħba soċjali

4.7.1 Il-Kummissjoni Ewropea ssemmi definizzjoni ġdida tar-rwol tal-imsieħba soċjali (20). Dawn għandhom ikunu involuti bis-sħiħ fiċ-ċiklu ta' programmazzjoni u rappurtar u jiġu mistiedna għal-laqgħat.

4.7.2 Madankollu, il-KESE jenfasizza r-rwol fundamentali tal-imsieħba soċjali fil-livelli kollha bħala parteċipanti ewlenin fis-suq tax-xogħol li huma involuti sew fil-ħidma ta' EURES biex ilaqqgħu l-ħiliet mal-postijiet vakanti. Ir-rwol tagħhom m'għandux jitnaqqas għal dak ta' membri assoċjati (21). L-Uffiċċji Nazzjonali għall-Koordinazzjoni, b'mod partikolari, għandhom isaħħu l-kollaborazzjoni tagħhom mal-imsieħba soċjali u l-organizzazzjonijiet professjonali. Il-Kumitat jipproponi li l-imsieħba soċjali fil-livell Ewropew u dak nazzjonali għandhom jipparteċipaw b'mod adatt fl-attivitajiet tal-Uffiċċju Ewropew u l-uffiċċji nazzjonali għall-koordinazzjoni.

4.8 Il-monitoraġġ u l-valutazzjoni tal-ħidma tal-EURES dwar l-impjieg

4.8.1 Sabiex jiġi żgurat li hemm biżżejjed informazzjoni li biha tista' titkejjel il-prestazzjoni tan-netwerk EURES, għandhom jiddaħħlu indikaturi komuni biex jiggwidaw lill-organizzazzjonijiet li jieħdu sehem fin-netwerk biex jidentifikaw ir-riżultati tagħhom. Dawn għandhom jgħinu wkoll fil-valutazzjoni tal-progress li sar kif imqabbel mal-għanijiet stabbiliti għan-netwerk tal-EURES kollu kemm hu. Huwa importanti wkoll li jintużaw indikaturi kwalitattivi bħall-kwalità tal-impjiegi, it-trattament indaqs u d-drittijiet tas-sigurtà soċjali. Hemm bżonn ta' sensittività fil-mod kif ir-Regolament jistabbilixxi d-drittijiet u l-obbligi tal-Istati Membri b'rabta mat-trasferiment tal-informazzjoni u l-istatistika dwar, pereżempju, il-ħaddiema mobbli fejn m'hemm l-ebda sistema disponibbli għall-monitoraġġ ta' ċerti indikaturi.

Brussell, 4 ta' Ġunju 2014. Il-President tal-Kumitat Ekonomiku u Soċjali Ewropew Henri MALOSSE

(1) COM(2013) 801 final.

(2) COM(2014) 12 final.

(3) Mill-forza tax-xogħol kollha tal-Ewropa ta' 241 miljun, hemm biss 7,5 miljun persuna (3,1 %) li huma ekonomikament attivi fi Stat Membru ieħor.

(4) COM(2010) 682 final, 23.11.2010 (mhux disponibbli bil-Malti).

(5) COM(2013) 269 final, (mhux disponibbli bil-Malti).

(6) COM(2013) 236 final.

(7) COM(2013) 430 final.

(8) COM (2012) 173.

(9) COM (2012) 727 (mhux disponibbli bil-Malti).

(10) ĠU C 341, 21.1..2013, p.54-58.

(11) ĠU C 228, 22.09.2009, p.14.

(12) ĠU C 67, 06.03.2014, p. 116-121; OJ C 214, 8.7.2014, p. 36–39.

(13) COM(2014) 6 final 2014/0002(COD).

(14) SWD(2012) 100 Reforming EURES to meet the goals of Europe 2020, accompanying document to COM(2012) 173 final (mhux disponibbli bil-Malti).

(15) COM(2010) 731 final.

(16) ĠU L347, 20.12.2013, p. 238.

(17) “Is-servizz speċjalizzat ta’ kull Stat Membru għandu regolarment jibgħat lis-servizzi speċjalizzati tal-Istati Membri l-oħra u lill-Uffiċċju Ewropew għall-Koordinazzjoni [...]: (a) dettalji tal-postijiet vakanti li jistgħu jimtlew minn ċittadini ta’ Stati Membri oħra; (b) dettalji tal-postijiet vakanti indirizzati lil pajjiżi terzi; (c) dettalji tal-applikazzjonijiet għal impjieg ta’ dawk li esprimew formalment ix-xewqa li jaħdmu fi Stat Membru ieħor; (d) informazzjoni, skont ir-reġjun u l-fergħa ta’ attività, dwar applikanti li ddikjaraw li huma effettivament lesti jaċċettaw impjieg f'pajjiż ieħor.”

(18) Regolament (KE) Nru 45/2001, ĠU L 281, 23.11.1995, p. 31.

Id-Direttiva 95/46/KE teħtieġ li l-Istati Membri jipproteġu “d-drittijiet fundamentali u l-libertà ta' persuni naturali, u b'mod partikolari id-dritt tagħhom għall-privatezza fir-rigward ta' l-ipproċessar tad-data personali, sabiex tiġi żgurata t-tmexxija ħielsa ta' data personali fil-Komunità.”

(19) http://edps.europa.eu/EDPSWEB/webdav/site/mySite/shared/Documents/Consultation/Opinions/2014/14-04-03_Workers_mobility_EN.pdfhttp://edps.europa.eu/EDPSWEB/webdav/site/mySite/shared/Documents/Consultation/Opinions/2014/14-04-03_Workers_mobility_EN.pdf

(20) Ara l-minuti tal-laqgħa tal-Kumitat Konsultattiv dwar il-Moviment Liberu tal-Ħaddiema li saret fit-12 ta' April 2013.

(21) Ittra konġunta minn BUSINESSEUROPE, CEEP, ETUC, u UEAPME lill-Kummissarju László Andor, 19.12.2012.